FitBaby: Impact of maternal exercise during pregnancy on physical activity, psychomotor development and growth of offspring
Independent Research Fund Denmark
Københavns Universitet
Fysisk aktivitet under graviditeten gavner både mor og barn idet moderkagens funktion bliver bedre, fødselsvægten normaliseres og der er mindre risiko for at føde for tidligt. Formålet med FitBaby er at undersøge, om en tidlig intervention i form af motion under graviditeten (FitMum studiet) også har en positiv indvirkning på barnets trivsel, udvikling og fysiske aktivitet i det første leveår. Dette undersøges ved at sammenligne mors aktivitet under og efter graviditeten med barnets fysiske aktivitetsniveau og psykomotoriske udvikling i 1-års alderen, samt barnets vækst og ernæring i det første leveår. Vi undersøger barnets fysiske aktivitetsniveau og motoriske udvikling ved hhv. at udstyre barnet med en aktivitetsmåler i syv døgn, og bede forældrene om at udfylde et spørgeskema, der undersøger barnets motorik, sproglige, sociale og personlige udvikling. Forældrene vil blive screenet for tegn på depression med et spørgeskema 6-8 uger efter barnets fødsel. Vores hypotese er, at fysisk aktivitet under graviditeten har en positiv indvirkning på barnets fysiske aktivitetsniveau og motoriske udvikling. Vores anvendelsesorienterede tilgang danner afsæt for etablering af tiltag som understøtter fysisk aktivitet under graviditeten og dermed bidrager til at alle børn får mulighed for at udfolde deres fulde potentiale. Resultaterne vil blive anvendt til at udbrede viden om motion under graviditeten og eventuelle effekter heraf på tværs af generationer.
Research Projects (Max 10 MDKK) / DFF-Forskningsprojekt1 - Tidlig indsats / grant